《赠吴生充二首 其二》
明代·胡应麟

一丘伴麋鹿，抱膝良堪多。何来念同好，负笈攀藤萝。

先生久避世，白眼横庭柯。乾坤莽寥廓，故交邈山河。

玄亭不盈丈，愧汝常经过。矫矫侯芭生，抱饥习吟哦。

英词烂金石，激楚停阳阿。黄鹄飞摩天，壮龄日蹉跎。

岂无朱弦瑟，为子回沈痾。才人例百六，坎壈终如何。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。